PROZOR U TAMI

„Prokleta kiša, uništila je sve tragove“, gunđao je Robert Ropson, inspektor Skotland jarda, stojeći kraj tela ubijene devojke.

Vetar je nanosio kišu u lice uprkos kišobranu i zavrtao peševe kišnog mantila. Kiša nimalo romantična kakvom je prikazuju u francuskim ljubavnim filmovima, ili ona koja je neprestano padala nad Brestom... u pesmi Žaka Prevera. Sa one strane Kanala kiša je uvek bila nekako romatičnija. Ova kiša je ostavila u kućama sve one koji nisu iz nekog razloga morali da izađu, da rade. A ova devojka je radila, na ulici u Vajtčepelu, prodajući telo za novac.

„Bila je lepa, šteta“, promumla Kenet Votson, Robsonov pomoćnik. Da li zbog prezimena istog kao i pomoćnik Šerloka Holmsa ili nečeg drugog, voleo je da iznese svoje mišljenje, makar bilo pogrešno ili nepotrebno. „Nije morala ovako da završi.“

„Nije“, promumla Ropson, „ i nije morala baš po ovakvom vremenu, unesite telo u kola pa ćemo unutra da pogledamo šta bi moglo biti uzrok smrti i ima li nešto od dokumenata pri sebi!“

Crni kombi, austin spinet, prilagođen potrebama Skotland jarda, doteran je unazad do ivičnjaka i tela devojke. Otvoriše se vrata. Tu u tesnoj i slabo osvetljenoj kabini ipak je bilo lakše raditi nego na kiši.

Devojčina odeća bila je razderana oštrim predmetom. Inspektor Ropson povuče u stranu tkaninu vlažnu od kiše i krvi. Oči mu se širom otvoriše a onda zažmuri.

„Gospode! Utroba joj je isečena, nema dela trbuha, šta je ovo...“

„Užasno“, uključi se Votson, „gore nego u slučaju Džeka Trboseka, nadam se da opet nije neki serijski, koji želi da ga imitira ...“

Mokra lepljiva tkanina spusti se na ranu.

„Autopsijom će se utvrditi uzrok smrti i ostale ozlede. Idemo do prefekture!“ Ropson dade znak vozaču i kola kretoše ka Vajt hol plejsu broj 4.

Onda mu pogled skrenu od devojke ka prozoru o koji su se razbijale kišne kapi a ostaci klizili prelamajući kroz sebe svetlost uličnih svetiljki i retkih automobila. To je bio daleko privlačniji prizor, skoro bajkovit.

U Sali za obdukciju utvrđeno je da je žrtva isečena nekim veoma oštrim predmetom, verovatno brijačem, ne onako stručno kao što je to bio slučaj sa Džekom Trbosekom i da je iz utrobe izveđena jetra...

„Imamo posla sa ludakom...“, šapnu Ropson.

„Mislite li da je deo trbuha i jetra...“, poče Votson i zastade, kao da se plaši da kaže tu reč.

„Pojeden, da.... nismo nigde našli ostatke organa...“, završi Ropson.

 \*\*\*

Kola su se zaustavila uz škripu guma po kocki i stala kraj zapuštene kuće, na kraju Ventvort strita. Farovi automobila osvetlili su telo na pločniku. Drugog svetla osim mesečine nije bilo. Ipak dovoljno da se vide otpaci iz kanti za smeće koje razvlače psi lutalice.

Ropson priđe lešu. Muškarac srednjih godina, neobrijan, neuredan, odelo pocepano i krvavo... osećao se i miris alkohola, viski, pokraj njega razbijena boca Kilbegana. Bar nije osetio previše bola, pomisli Ropson.

„Vidite li tu ranu na nozi,“ reče Votson, povlačeći poderanu nogavicu pantalona, „otkinut je komad mesa. Ovde nema divljih zveri, onda šta može biti? Psi lutalice?“

Pri tome okrete glavu ka psima koji su razbacivalil smeće i zavlačili glave u kese i konzerve, a onda ponovo pogleda u ranu.

„Dragi moj Votsone, zar ne vidite te pse kako i dalje njuškaju po smeću... oni bi samo izujedali ovog jadnika da im se učinio kao pretnja, ali da pojedu ljudsko meso, hmmm... ovo je nešto puno gore, ozbiljnije. Ovo je povezano sa ubistvom od pre nekoliko dana.“

„Mislite serijski...? Ako se tako može reći posle dva ubistva“, primeti Votson.

„Pitanje je da li je bio još neko koje nismo otkrili. Ubica nije birao pol ni starost. Koliko za sada znamo u pitanju su samo usamljene osobe. Ali to je i za očekivati. Po toj pretpostavci i ubica je neko ko deluje sam...“

„A motiv?“, zainteresova se Votson istražujući telo žrtve u potrazi za još nekom ranom. I poged mu se zaustavi na muškarčevom vratu. Opet ugriz, otkinuta vratna arterija. „Heeej pogledajte ovo! Kao da ga je napao vampir.“

Ropson prinese svetiljku i obasja ranu na vratu.

„Neko se ružno šali ili pokušava da zametne tragove. Verujete li vi Votsone u vampire zaista?“

„Neee, naravno, smatram to samo zabavnom lilteraturom onog ludog Irca Stokera ili filmovima sa onim čudakom Lugošijem. Ali možda je neko umislio, a ovaj ugriz na vratu ne liči na ujed psa.“

„Da, više na ljudski, zbog dubine ujeda i to nekog sa vrlo oštrim zubima. Zaista zbunjujuće...“

„Daaa... nije bilo tih ugriza na prošloj žrtvi, postoji razlika mada je to bilo samo par stotina metara odavde, ali delovi tela koji nedostaju i blizina dešavanja, to je ono što povezuje ove zločine...“

„U pravu ste kolega. Pretpostavka je da će ubica ponovo da napadne i to u istom kraju. Narediću da se pojačaju patrole u ovom kvartu i pretres napuštenih kuća i sumnjivih osoba. A sada zamolite osoblje da se pobrine za telo.“

 \*\*\*

Robert Smit i Danijel Lang obilazili su teren. Nad Vajtčepelom se spuštao sumrak. Nasuprot zapadnog neba kuće su postajale samo obrisi građevina. Ulicom bi prošao tek neki užurbani prolaznik i pas lutalica. Ljudi su se zavukli u kuće plašeći se mraka i onog što je sa sobom donosio. Neko ili nešto opasno se kretalo noću ulicama.

„To je ona kuća tamo“, pokaza Lang ka usamljenoj građevini. „Kažu da je odavno napuštena, da je u njoj živeo neki čudak. Ne sećaju se imena, samo nadimka, Vremeplovac. Umislio je da je boravio u budućnosti uz pomoć neke sprave...“

„Da, čuo sam za to... posle tog navodnog putovanja je nestao“, doda Smit. „A nema ni te sprave, koliko ja znam o tome... taj vremeplov,kako ga je nazvao, ako je ikada postojao.“

„Pa da pogledamo, dok je još vidljivo. Ne bih da ulazimo u tu zgradu po mraku, deluje mi... hmmm nekako sumorno, sablasno.“

Smit klimnu glavom i dođoše do zgrade obrasle bršljanom. Za čudo vrata su bila otvorena. I nešto još čudnije, po tragovima oko brave reklo bi se da su obijena i to sa unutrašnje strane.

„Hej Roberte!“, reče Lang, „Zar ti ne deluje čudno da neko obije vrata iznutra... i to iz napuštene kuće?“

„Da... ali, možda je neko ostao zaključan unutra... mada deluje malo verovatno. No, uđimo da proverimo šta tu ima.“

Zakoračili su oprezno. Ono što ih iznenadi je to da po licu nisu osetili niti paučine koja se obično lepila po licu kada se uđe u davno napuštene prostorije. Samo prašina po podu i po njoj otisci stopala. Tragovi vode i unutra i napolje od poluodškrinutih vrata jedne prostorije. Tragovi isuviše mali da bi pripadali odraslom čoveku.

Lang oprezno povuče vrata ka sebi i povuče se u stranu. Ne desi se ništa. Pritisao je prekidač svetla i pod sjajem sijalice videše da je prostorija sasvim prazna. Ni komada nameštaja. Samo tragovi stopa po podu i tragovi nečega što se tu nalazilo, što je bilo tu kada je prašina već pokrila pod. A onda nestalo.

„Kakva je ovo misterija?“, upita se Lang, više za sebe.

„Misliš li da ovo ima nekakve veze sa ubistvima? Meni puno toga nije jasno.“, Smit je bio zbunjen prizorom. „Nema tragova krvi niti ičeg što bi moglo da se poveže sa ubistvima, ali ti čudni otisci stopala...“

„Pa dobro, mi smo utvrdili stanje i podnećemo izveštaj inspektoru Ropsonu, on će odlučiti šta dalje. Idemo napolje. Neka ostane svetlo, Možda kasnije ponovo zavirimo unutra“, reče Lung a Smit samo uzvrati pogledom punim sumnje i kao da se pita sluti li nešto njegov kolega

Kada su izašli bilo je već znatno tamnije. Vazduh je postao opipljivo hladan, prsti vetra su se zavlačili u rukave i okovratnike.

Nekoliko minuta po njihovom odlasku iz napuštene kuće u njoj se poče dešavati nešto čudno.Vazduh je zavibrirao, kao da drhti od nekog očekivanja a zatim tiho zujanje, iz samog vazduha. Javiše se iskrice, čestice sve gušće koje su dopirale iz praznine i poprimale razabrivi oblik – oblik vremenske mašine i putnika u njoj. Kada se okonča prenos, putnik kroz vreme ustade i krete ka vratima ostavljajući nove tragove stopa u prašini. Rukom je štitio oči od svetla dok dođe do prekidača i ugasi svetlo. Okolna tama jurnu kroz prozore i ispuni prostoriju. Putnik se osmehnu, sada se osećao sasvim dobro...

„Hej Roberte“, reče Lang osvrnuvši se ka kolegi, „jesi li primetio? Svetlo u kući se ugasilo. Prozor je u tami...“

„Verovatno je samo pregorela sijalica... To je najlogičnije, šta bi drugo...“, odgovori Smit.

„Ja bih ipak da se vratimo i proverimo.“

“Dobro“, nevoljno pristade Smit.

Videli su kako su se vrata kuće odškrinula i neko je izašao i krenuo ulcom.

„Dođavola, šta je ovo? Nije bio nikog unutra do maločas“, šapnu Lang.

„Ali to... ono, ne liči sasvim na čoveka“, uzvrati Smit.

Silueta koju su videli pod svetlošću meseca bila je niža od odraslog čoveka, glava nesrazmerno velika za takvo telo a ruke preduge. Išlo je ka njima.

„Više liči na neku životinju, možda majmun? Šta je to?“, reče Lang.

„Hajde da pogledamo šta je to“, predložo Smit.

„Ja radije ne bih a ti kako želiš...“, Lang promumla pomalo neodlučno.

Robert Smit klimnu glavom i krete ka kući. Da li zbunjen njegovim dolaskom ili iz nekog drugog razloga stvor je stajao, kao da čeka. Smit mu priđe na nekoliko koraka i dobro osmotri prikazu. Na tren se upita sanja li samo neki ružan sam. Stvorenje je umesto odeće bilo prekriveno dugom dlakom ali ipak nalik čoveku. Oči su mu odražavale sjaj velikog crvenog meseca. Stvor otvori usta, ali ne u osmeh. Ili je to ipak bio. Na tom licu teško je bio to razlučiti. Smit zastade i zakorači unazad. Nedovoljno brzo da izbegne nalet stvorenja nastalog iz tame, iz praznine...

Smit je posegao rukom ka pojasu i futroli revolvera ali bio je prespor za pokrete stvorenja. Njegove ruke našle su se na Smitovom vratu. Osećao je kako gubi dah i pokušao je da vikne, da dozove Langa, ali glas mu osta u grlu stisnutom snažnim šakama.

Iako niže stvorenje je bilo snažnije od Smita, oborilo ga je na zemlju a usne pune oštrih zuba prinelo njegovom vratu. Osetio je odvratan zadah iz tih usta. Video je zube koji mu se približavaju ali oči nije zatvorio i dalje je zurio u užas koji mu se približava.

Lang je iz daljine nejasno video šta se dešava, to nešto je oborio Smita na zemlju. Nekoliko sekundi je stajao paralisan ne znajući ni sam zašto, strah, neodlučnost... a onda posegnu ka revolveru i povika:

„Stoj, prestani ili pucam!“

Još par sekundi čekanja i onda ispali hitac u vazduh. Pucanj razbi noćnu tišinu. Sa ogolelih grana drveća prhhnuše preplašene ptice, lepet njihovijh krila stopi se sa odjekom pucnja. Onda tišina u kojoj se čulo krkljanje, jezivi zvuk koji se stvara kada neko pokušava da vikne dok mu se usta i pluća pune krvlju...

Lang jurnu ka mestu gde se njegov kolega borio sa čudnim stvorenjem. Revolver mu je bio u ruci ali se nije usudio da puca plašeći se da ne pogodi Smita. Kada je prišao na nekoliko koraka stvorenje podiže glavu sa žrtve. Lang uperi revolver ka stvorenju ali mu se prst na okidaču zaledi kada vide to lice, polubestijalno, obliveno krvlju i u zubima komad mesa otrgnutog sa Smitovog tela.

Osetio je nagon za povraćanjem, mučninu u stomaku. Trenutak tog oklevanja stvorenje iskoristi i pojuri ka kući. Lang konačno pritisnu okidač, nekoliko puta... I vide kako je stvor posrnuo, pao a onda se diže i nastavlja put ka kući koja mu je nudila zaklon i sigurnost.

Lang baci pogled ka Smitu i utvrdi da bi se uzalud zadržavao da mu pruži pomoć. Rane na vratu i telu bile su velike, nedostajali su komadi mesa, rame otrgnuto iz zgloba virilo je iz poderane uniforme. Krenuo je za stvorenjem koje je zamaklo u zgradu. Pritisao je prekidač pokraj vrata i osvetli hodnik. Na podu su se videle kapi krvi koje vode ka vratima prostorije koju su on i Smit prethodno ispitali. Soba sa tragovima stopa u prašini.

Oprezno gurnu vrata držeći revolver, spreman da zapuca na najmanji znak opasnosti. Tišinu prekide čudno zujanje, kao da je naišao na roj komaraca. I neobična ljubičasta svetlost. A kada zaviri unutra vide nešto neobično, neočekivano. Soba nije bila prazna. Gotovo čitavu ju je ispunjavala neka sprava ovalnog oblika, sagrađena od materijala nalik srebru, u sedištu okružem raznim instrumentima i polugama sedeo je taj stvor. Krvario je... Lang zakorači ka njemu, bio je siguran da iz ove daljine ne može da promaši. Ali trenutak pre nego povuče okidač revolera sve pred njim poče da se pretvara u maglu i u ništavilo...

Kada je metak poleteo iz cevi prođe samo kroz prazan prostor i zabi se u zid sobe, po podu padoše mrve maltera i komadi cigle...

 \*\*\*

Prolog – epilog

Morao je da se vrati - u budućnost, ako se to tako može reći, tamo gde je već bio jednom. Da ponovo vidi Vinu, da je izbavi iz sveta tame da ne postane hrana Morlocima.

Kada je svenuo cvet koji mu je dala i kada je sa njega otpala i poslednja latica znao je, shvatio je da bez Vine ne vrede ništa njegovi izumu, ne zbog toga što bi ona bili živi svedok njegovog putovanja u budućnost, već zato što njegova budućnost bez nje nema smisla.

Ušao je u sobu i seo u spravu – vremensku mašinu i otisnuo se kroz vreme. Ovog puta datum putovanja postavljen je puno preciznije, u tačno određen dan, dan posle onog kada je napustio svet Morloka i Eloja. Ne želeći da opet prođe kroz sva ona iskušenja i borbe. I najvažnije, da stigne u dan kada ga Vina već poznaje.

Vreme se raspuko i otvorilo prolaz za vremeplovca i njegovu spravu. Mašina se zakovitla kroz procep, dok je on pažljivo pratio instrumente i brojčanik koji se okretao, menjao cifre, dani, meseci, godine, vekovi... I kada dosegnuše željeni datum povukao je polugu za zaustavljanje.

Poznati predeli. Urušene građevine sve kako je već video, isto, budućnost se nije izmenila njegovim prvim dolaskom. Sunce je još bilo visoko na nebu i do noći će imati dosta vremena da nađe Vinu i povede je u svoj svet, u sigurnije vreme.

Mašinu je sklonio u jednu od zgrada koja je ranije očito služila kao garaža i pošao ka potoku..

A onda je usledio ono čemu se nikako nije nadao!

Iz ruševina jedne kuće izašla je grupa Morloka – usred dana. I odmah je na njima primetio nešto čudno – preko očiju su imali nešto nalik naočarima sa zatamljenim staklom. Bio ih je previše da bi se odbranio.

Morloci su prvi put okusili meso čoveka, pre nego što se razdelio u dve podvrste. Svidelo im se.

Zatim – pronašli su skrivenu vremensku mašinu. Njihov analitički um je brzo shvatio kako ta sprava funkcioniše. I krenuli su...